ET Euroopa Liidu Teataja C 423/5

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

2014/C 423/07

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„PRESUNTO DE MELGAÇO”

EÜ nr: PT-PGI-0005-01013-2.7.2012

KGT ( X ) KPN ( )

1. Nimetus

„Presunto de Melgaço”

2. Liikmesriik või kolmas riik

Portugal

3. Põllumajandustoote või toidu kirjeldus

3.1. Toote liik

Klass 1.2. Lihatooted (kuumtöödeldud, soolatud, suitsutatud jne)

3.2. Selle toote kirjeldus, mida punktis 1 esitatud nimetus tähistab

„Presunto de Melgaço” on suitsusink, millel on pikk väljavenitatud kuju, ots on lõigatud kaldu või teravaks, sink on kaetud kamaraga ning sõrga ei ole eemaldatud. Sinki turustatakse tervelt, viilutatult või tükeldatud.

Tootel on järgmised omadused.

Sisemus: lõikekohal on toote konsistents tihke ja punast värvi (roosakast kuni tumepunaseni), värv on intensiivne, ühtlane ja läikiv. Rasv on kollakas-valge ja läikiv. Lihasisest rasva on mõõdukalt.

Keemilised omadused

Parameeter Keskmine Lubatud hälve Maksimum Miinimum pH 5,55 0,09 5,67 5,47 Niiskusesisaldus (%) 45,20 2,18 47,54 41,55 Valgud (%) 31,68 2,12 33,56 28,75 Rasvad (%) 11,12 2,45 12,67 6,81 Kloriidid (NaCl) (%) 8,98 0,50 10,06 8,58

Organoleptilised omadused: toode on suitsusink, millel on tugev lõhn. Rasval on hõrk aroom. Singi tekstuur on mõõdukalt mahlane, tihke ja õrn, pisut kiuline ja kuiv; singil on väga tugev maitse – nõrgalt happeline ja pisut magus, kergelt soolane ja suitsune.

3.3. Tooraine (üksnes töödeldud toodete puhul)

Toodet „Presunto de Melgaço” valmistatakse värskest tagatükist, mille kaal on üle 10 kg ning mis on saadud emastelt või isastelt (kohitsetud enne nelja nädala vanuseks saamist) bisaro tõugu sigadelt või nende ristanditelt, kelle eluskaal on vähemalt 110 kg ja vanus vähemalt 32 nädalat.

„Presunto de Melgaço” soolatakse meresoolaga, millele ei ole lisatud lisaaineid, ja suitsutatakse järgmistelt liikidelt saadud kuiva vaiguvaba puiduga:

— tamm (Quercus);

— leetpõõsas (Cytisus);

— kask (Betula celtiberica);

— kanarbik (Erica).

— Cytisus baeticus (kuulub leetpõõsaste perekonda).

Pärast suitsutamist pintseldatakse „Presunto de Melgaço” üle oliiviõlist ja tšillipiprast valmistatud pastaga.

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Singi „Presunto de Melgaço” tootmise etapid, mis peavad toimuma määratletud geograafilises piirkonnas, on järgmised: sinkide trimmimine ja vormimine; soolamine; kuivatamine/suitsutamine; kaitse-/tõrjevahendiga katmine; laagerdamine ja säilitamine.

3.6. Erieeskirjad viilutamise, riivimise, pakendamise jm kohta

—

3.7. Erieeskirjad märgistamise kohta

Märgis peab sisaldama lauset „Presunto de Melgaço – Indicação Geográfica Protegida” („Presunto de Melgaço” – kaitstud geograafiline tähis) ja toote „Presunto de Melgaço” järgnevalt esitatud logo.

4. Geograafilise piirkonna täpne määratlus

„Presunto de Melgaço” tootmise geograafiline piirkond on Melgaço kommuun, mis hõlmab järgmisi omavalitsusüksusi: Alvaredo, Castro Laboreiro, Chaviães, Cousso, Cristóval, Cubalhão, Fiães, Gave, Lamas de Mouro, Paços, Paderne, Parada do Monte, Penso, Prado, Remoães, Roussas, S. Paio ja Vila.

5. Seos geograafilise piirkonnaga

5.1. Geograafilise piirkonna eripära

Geograafilise piirkonna looduslikud tingimused on sobivad „Presunto de Melgaço” tootmiseks, piirkonna iseloomulikeks joonteks on selle kõrgus merepinnast, sealne mikrokliima ja suitsutamiseks kasutatava puidu olemasolu.

Melgaço piirkonna mikrokliimat kujundab peamiselt pinnamood, mille tõttu on talved pikad, külmad ja kuivad ning suved soojad ja lühikesed. Keskmine (miinimum)temperatuur ei ületa 11 °C. Geograafilise piirkonna kõrgus merepinnast on üle 1 300 meetri.

Taimekooslus on kujunenud lähtuvalt pinnase- ja ilmastikuoludest ning Melgaço piirkonna mikrokliimale on iseloomulikud järgmiste taimede kohalikud liigid: tamm (Quercus), kask (Betula Celtiberica), leetpõõsad (Cytisus spp. ja Genista spp., Cytisus baeticus) ja kanarbik (Erica).

Sinki „Presunto de Melgaço” valmistati juba iidsetel aegadel. Lisaks väikeste põllulappide harimisele, mis tagas toimetuleku, kasvatati ka mõningaid koduloomi, nt bisaro tõugu sigu. Piirkonna kauguse tõttu suurtest tootmis- ja tarbimiskeskustest oli kaubavahetus keeruline ning see ergutas kohalike leidlikkust ja oskusteabe kujunemist, et töödelda ja säilitada sealiha traditsiooniliste meetodite abil, milleks on soolamine, kuivatamine ja suitsutamine. See on oskusteave, mida on kuni tänaseni põlvest põlve edasi antud.

Juba 3. novembril 1513. aastal kuningas Don Manueli antud linnaõiguse kohaselt moodustas „Presunto de Melgaço” (ka „marrã de Melgaço”) osa kuningale makstavast tasust ning 1483. aasta Fiãese kloostri rendilepingu kohaselt moodustas kõnealune toode ka osa piiskopi prelaadile makstavat tasust (Marques, José; 2004).

Viana do Castelo piirkonna 1932. aasta kataloogi I köites (Anuário do Distrito de Viana do Castelo, Vol. I) on Melgaço kommuuni kohta kirjutatud: „Singid on kuulsad ja turul tuntud „Presunto de Melgaço” nime all.”

Vaimulik António Carvalho da Costa (1706) märkis Melgaço kohta: „[…] Vale da Folia [Melgaço kommuuni Remoães’i omavalitsusüksuse endine nimi] pakub palju eeliseid: […], suurepäraseid sinke […]”.

Silvestre Bernardo Lima (1860) viitas singile „Presunto de Melgaço” järgmiste sõnadega: „[…] suured ja kuulsad singid „Presunto de Melgaço” saadakse bisaro tõugu sigadelt […].”

Seega ulatub „Presunto de Melgaço” suur kuulsus kirjalike allikate kohaselt rohkem kui 500 aasta taha.

5.2. Toote eripära

„Presunto de Melgaço” eristub muudest turul saadavatest samalaadsetest toodetest pika väljavenitatud kuju poolest, selle ots on lõigatud kaldu või teravaks, sink on kaetud kamaraga ning sõrga ei ole eemaldatud, mistõttu erineb toode visuaalselt muudest sama kategooria toodetest. Lisaks eristub toode oma organoleptiliste omaduste, eelkõige mõõdukalt soolase ja kergelt suitsuse maitse poolest.

„Presunto de Melgaço” oli kuulus juba keskajal: „[…] nad pidid talle andma rohkem kui tosin kuivatatud ja vinnutatud sinki” (Marques, José; 2004).

José Augusto Vieira (1886) kirjutas: „[…] „Presunto de Melgaço”! Milliseid sõnu valida, et kirjeldada selle peent ja õrna maitset, jumalikku aroomi, erkroosat värvi ja tihke struktuuri värskust […]”.

Lihasisese rasva kogus ja kvaliteet on samuti olulised sealiha organoleptilised näitajad, mille alusel toodet eristada. Lihasisene rasv annab singile iseloomuliku ja ainuomase mahlasuse, aroomi ja pehmuse.

Järgnevalt on esitatud mõned vanad tsitaadid, mis on seotud singi „Presunto de Melgaço” turustamisega:

„Melgaços ja selle ümbruskonnas valmistatud singid on teenitult kuulsad ning neid eksporditakse suurtes kogustes kuningriigi kõigisse piirkondadesse ja Brasiiliasse. See on tõepoolest Portugali kõige hõrgum liha ja sellest valmistatud sink on suurepärane.” (de Pinho Leal, Augusto; 1875)

Juba 1886. aastal märkis José Augusto Vieira „Presunto de Melgaço” kohta: „[…] Galiciaga toimub elav kaubavahetus ja kuulsaid sinke eksporditakse riigi kõigisse piirkondadesse […].”

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Singil „Presunto de Melgaço” on väga hea maine, mis seostub selle päritolupiirkonnaga, ning singi kvaliteediomadused on lahutamatult seotud tootmispiirkonna ja kohaliku elanikkonna oskusteabega.

„Presunto de Melgaço” eripära on seotud toote päritolu ja traditsioonidega, mis on pärandiks saadud eelmistelt põlvkondadelt, kes oskasid kasutada olemasolevat loodus- ja inimressurssi.

Eespool kirjeldatud mikrokliima võimaldab värske liha käitlemist soovitatud temperatuuritingimustes. Lisaks on olemas inimesed, kes rümpade kehaehitust igakülgselt arvesse võttes teavad täpselt, milline kuju singile anda ning kuidas sinki lõigata, trimmida ja vormida. Ainult kohaliku elanikkonna teadmised võimaldavad täpselt kindlaks määrata soolamiseks vajaliku aja, mis sõltuvalt singi kaalust võib olla 11 kuni 21 päeva, ning tagada toote eripärase mõõdukalt soolase maitse. Need teadmised, mis hõlmavad kaitse- ja tõrjevahendi valimist, singi laagerdamist ja säilitamist, on „Presunto de Melgaço” tunnustatud kvaliteedi tagatis.

Kohalikud inimesed tunnevad hästi suitsutamisprotsessi ja suitsutamiseks kasutatavat puitu ning oskavad kindlaks määrata iga tüki suitsutamise kestuse. Suitsutamine toimub pärast soolamist ligikaudu nelja kuu jooksul, täpne kestus sõltub puidu niiskusest ja põlemisel tekkivast suitsu hulgast, et „Presunto de Melgaço” saavutaks talle omase kergelt suitsuse maitse.

Lisaks ajaloolistele tõenditele „Presunto de Melgaço” päritolu ja kvaliteedi kohta on viimastel kümnenditel „Presunto de Melgaço” kvaliteeti ja eripära esile tõstetud mitmesuguste gastronoomia- ja tehnoloogiaalaste ettevõtmiste käigus ning mitmes artiklis.

Viide spetsifikaadi avaldamisele

(Määruse (EÜ) nr 510/2006 (3) artikli 5 lõige 7)

http://www.dgadr.mamaot.pt/images/docs/val/dop_igp_etg/Valor/CE_presunto_Melgaco_IG.pdf

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Vt joonealune märkus 2.